Kristian Pihl Lorentzen (V), 2012-04-11:
Lad mig indledningsvis konstatere, at den politiske forberedelse op til denne førstebehandling har været noget besværliggjort af, at de vigtige høringssvar og høringsnotater ikke har været til rådighed før i går.
Det er lidt af et problem, specielt når der er tale om et ret omfattende og relativt kompliceret lovforslag som det her.
Så jeg håber, at ministeren vil bekræfte, at det er en enlig svale, og at det er undtagelsen, der bekræfter reglen.
Danmark har brug for et effektivt og blomstrende transporterhverv, der kan sørge for at holde gang i hjulene i vores samfund.
Derfor er det glædeligt, at vi har rigtig mange dygtige vognmænd og chauffører, der yder en professionel indsats både inden og uden for landets grænser.
Men det danske vejtransporterhverv er presset af en række udfordringer: Der er for det første en skærpet international konkurrence i EU's indre marked, hvilket er noget, der er kommet for at blive, og endda med stigende styrke.
For det andet er der en faldende produktivitet blandt danske vognmænd.
For det tredje oplever erhvervet stigende omkostninger til bl.a. løn, brændstof og administration.
For det fjerde taber vi arbejdspladser i stort talt til udlandet i stort tal og vi oplever udflagning af danske lastbiler.
Og for det femte oplever vi også ulige konkurrencevilkår, når brodne kar i Danmark og blandt udenlandske lastbilchauffører omgår regler og aftaler.
Lad mig nævne nogle ret dystre fakta, der kan bidrage til at opridse situationen.
Siden 2008 er der tabt 8.000 danske arbejdspladser i vejtransporterhvervet.
De er flyttet til udlandet.
Det er altså et meget vigtigt erhverv for vores samfund.
Fra 2010 til 2011 voksede antallet af danskejede lastbiler på udenlandske nummerplader med 11 pct. – altså på bare et år.
Medio 2011 var der i alt 3.256 danskejede lastbiler på udenlandske nummerplader fordelt på en række lande.
Venstre mener, at vi er nødt til at forholde os til disse alvorlige realiteter, når vi behandler dette lovforslag.
Vi er nødt til at fokusere på, hvordan vi øger vejtransporterhvervets produktivitet og standser den accelererende udflagning.
Venstre har foreslået, at der snarest nedsættes et udvalg med repræsentanter fra alle dele af vejtransporterhvervet – såvel fra arbejdsgiversiden som fra arbejdstagersiden – og inden udgangen af 2012 skal udvalget komme med klare anbefalinger til, hvordan vi styrker de danske vognmænds konkurrenceevne.
Naturligvis uden, at man griber til social dumping.
Jeg håber, at ministeren ser positivt på dette forslag.
Til det konkrete lovforslag vil jeg notere mig følgende positive elementer:
Det er for det første muligheden for at tilbageholde lastvogne og busser, der udfører kørsel i strid med EU-regler, herunder ulovlig cabotagekørsel.
Reglerne skal overholdes for at sikre en fair konkurrence, og derfor kan det være nødvendigt, at køretøjet holdes tilbage af politiet, indtil en bøde er betalt.
I den forbindelse ønsker Venstre, at der sker en oprustning med hensyn til effektive vejkontroller, der kan afsløre landevejspiraterne, som snyder på vægten ved omgåelse af regler.
For det andet støtter Venstre forslaget om en modernisering af Vejtransportrådets opgaver og sammensætning, og for det tredje hilser Venstre velkommen, at der lægges op til en administrativ lettelse i forbindelse med udstedelse af tilladelse til kørsel.
Til gengæld er jeg meget betænkelig ved lovforslagets indhold vedrørende etablering af et overenskomstnævn med de beføjelser, der hører dertil.
Denne del af forslaget ses at være på kanten med foreningsfriheden i Danmark.
I hvert fald går regeringen målrettet efter virksomheder, der har valgt ikke at organisere sig i en arbejdsgiverorganisation, men blot vælger at følge overenskomsterne ved kørsel i Danmark.
Venstre går absolut ind for ordnede forhold på danske arbejdspladser, og vi går ikke ind for social dumping, men problemet i transportbranchen må kunne løses på en anden måde, så vi ikke behøver at lovgive om det her i salen.
Vi ser en stor risiko for, at den førnævnte udflagning af vognmænd og arbejdspladser vil accelerere, hvis man gennemfører dette lovforslag, som det foreligger, og det gavner absolut ikke nogen og slet ikke de danske chauffører.
Venstre vil i udvalgsbehandlingen stille en række forslag til belysning af denne problemstilling.
Desuden vil vi anmode transportministeren om en opdeling af lovforslaget, så vi får mulighed for at stemme for dets positive elementer.
Lad os nu fremadrettet samle kræfterne om at skabe gode rammer for et velfungerende dansk transporterhverv, der kan konkurrere på lige vilkår både herhjemme og i resten af Europa.
Jeg skulle hilse fra den konservative ordfører, hr. Lars Barfoed, og sige, at Det Konservative Folkeparti støtter den linje, som Venstre har redegjort for her.